Michael A. Singer

Felszabadultan élni

Túllépni a megpróbáltatásokon

részlet

Budapest, 2023

A fordítás alapjául szolgáló mű:
Michael A. Singer: Living Untethered

Copyright © 2022 by Michael A. Singer, and New Harbinger Publications, Inc.,
5674 Shattuck Avenue, Oakland, CA 94609.
All rights reserved.

Borítóterv © Amy Shoup, New Harbinger Publications
Borítóképek © Creative Market
Lóillusztráció © Sara Christian

Hungarian translation © Vándor Judit, 2023
© XXI. Század Kiadó, 2023

ISBN 978 963 568 344 4

21. Század Kiadó – XXI. Század Kiadó Kft., Budapest
Felelős kiadó Bárdos András és Rényi Ádám

Az amerikai kiadó megjegyzése

E kiadvány célja, hogy pontos és hiteles információkat nyújtson a tárgyalt témában. Azzal a megjegyzéssel kerül forgalomba, hogy a kiadó nem foglalkozik pszichológiai, pénzügyi, jogi vagy egyéb szakmai szolgáltatásokkal. Ha szakértői segítségre vagy tanácsadásra van szükség, hozzáértő szakember szolgáltatásait indokolt igénybe venni.

A Star Wars-sorozat szereplőinek neve a Lucasfilm Entertainment Company Ltd. bejegyzett védjegye. Ebben a könyvben a tisztességes felhasználás elve alapján kommentár és egyéb átalakító célú felhasználás céljából szerepelnek.

A könyv nem szponzorálja vagy támogatja ezt a sorozatot, és nem áll kapcsolatban a védjegyekkel.

Paramahansa Yogananda: Whispers from Eternity kötetét a Self-Realization Fellowship, Los Angeles CA adta ki.

Az angol bibliai idézetek – ha másképp nem jelzik – a King James Bibliából valók. A Biblia részeinek magyar fordításához a fordító a Károli-féle Bibliát használta.

Kiadványfelelős Kovács-Rényi Anna
Szerkesztette Bán László
Előkészítés Szilasi Éva
Korrektúra Török Judit
Elektronikus változat Ambrose Montanus

Tartalom

I. RÉSZ: Tudatos érzékelés

1. Én-érzékelés

2. A tudatos érzékelő

3. Belső élet

4. A háromporondos cirkusz

5. Fedezzük fel a dolgok természetét

II. RÉSZ: A külvilág

6. Az előtted álló pillanat

7. A világ, amelyben élsz

8. Az anyag eredete

9. A teremtés hatalma

10. Nem személyes

III. RÉSZ: Az elme

11. Az üres elme

12. A személyes elme születése

13. Kiűzetés a Kertből

14. A psziché fátyla

15. A ragyogó emberi elme

IV. RÉSZ: Gondolatok és álmok

16. Az absztrakt elme

17. Szolgáld az elmét, vagy javítsd meg

18. Akaratlagos és automatikus gondolkodás

19. Az álmok és a tudatalatti

20. Ábrándozás

V. RÉSZ: A szív

21. Értsük meg az érzelmeket

22. Miért nyílik és záródik a szív

23. Az energiaáramlás tánca

24. Az érzelmi változások oka

25. A szív titkai

VI. RÉSZ: Az emberi korlátok, és ami utána jön

26. Az emberi korlátok

27. A paradigmaváltás

28. Dolgozunk a szívvel

29. Sem elnyomás, sem kimutatás

VII. RÉSZ: Tanulj meg elengedni

30. Önmagad felszabadításának technikái

31. Alacsonyan csüngő gyümölcs

32. A múlt

33. Meditáció

34. A nehezebb dolgok kezelése

VIII. RÉSZ: Éljük az elfogadás életét

35. Mit kezdjünk a blokkolt energiákkal

36. Az energia átalakulása

37. A szándék ereje

38. A magasabb rendű állapotok felfedezése

39. A világban, de nem a világból

Köszönetnyilvánítás

A szerzőről

A Mestereknek

I. RÉSZ
Tudatos érzékelés

1. FEJEZET
Én-érzékelés

Egy bolygón üldögélünk, amelyik a végtelen űrben kering – a legtágabb értelemben viszont itt van az emberi lét korlátja. A Föld 4,5 milliárd éve létezik, egy-egy ember azonban hozzávetőlegesen csak nyolcvan évet utazik rajta, plusz-mínusz pár év, de az nem számít. Ide születtünk, és amikor meghalunk, elhagyjuk. Ez a kérlelhetetlen igazság. Az viszont, hogy milyen lesz ez a néhány évünk itt a Földön, nincs kőbe vésve, nincs megpecsételve. Kétségtelenül rengeteg izgalmas tapasztalatot szerezhetünk ezen a bolygón. Minden fordulata mást és mást hozhat: lelkesedést, szenvedélyt és elragadtatást. Amennyiben így alakul az életünk, akkor minden nap egy-egy csodálatos kaland. Sajnálatos módon a földi élet nem mindig alakul úgy, ahogy azt szeretnénk, és ha ellenállunk a történéseknek, akkor igen kellemetlen tapasztalatokra tehetünk szert. Az ellenállás feszültséget és aggodalmat szül, nyűggé teszi a létezést.

Az eltelt évszázadok során a bölcsek tanításai megmutatták, hogy a valóság elfogadásával elkerülhetjük ezt a terhet, és teljességében élvezhetjük az életet. Csak akkor tudunk kezdeni valamit az élet áramlásával, akkor teremthetünk egy jobb világot, ha tudomásul vesszük a valóságot. Minden tudomány a valóság megismerésén alapul, felfedezi és megtanulja a törvényeit, azután ezeknek a törvényeknek az ismeretében javíthatunk az életünkön. A tudósok nem tagadhatják a valóságot; el kell fogadniuk, hogy a valóság minden fáradozásuk kiindulópontja. Ahhoz, hogy repülhessünk, ismernünk kell a gravitáció törvényeit, ugyanis amennyiben tagadjuk a létezését, lezuhanunk. Ugyanez igaz a spirituális világra is. A mélyen spirituális élet alapja a feladásról, az elfogadásról és az ellenállásmentes létezésről szóló tanítás. Ám nem mindig könnyű megragadni ezeket a fogalmakat. A Felszabadultan élni olvasása során útra kelünk, hogy megismerjük az elfogadás tiszta észszerűségét, és megtudjuk, micsoda ajándékokat tartogat számunkra: szabadságot, békét és a belső megvilágosodást. Az elfogadás valójában azt jelenti, hogy nem állunk ellen a valóságnak. Bármennyire akarjuk is, nem tudjuk elérni, hogy valami, ami már megtörtént, ne történjen meg. Csak egy választásunk van: vagy úgy döntünk, hogy elfogadjuk azt, ami van és volt, vagy úgy, hogy ellenállunk neki. Közös utazásunkon azt fogjuk megvizsgálni, hogyan és miért hozzuk meg ezt a döntést. De legelőször azt kell megértenünk, ki az, aki odabent dönt.

Te bizonyosan odabent vagy, ösztönösen érzed a benti létezést. Na de az mi? Nem más, mint az éntudat, a legfontosabb dolog, amiről beszélhetünk. Mivel az elfogadás lelkiségének mélyére fogunk merülni, azzal kell kezdenünk, hogy megértjük, ki van ott bent, ki az, aki elfogad vagy ellenáll.

Sok úton-módon lehet megközelíteni az Én természetét. Induljunk el lassan, és kezdjük valami nagyon egyszerűvel. Képzeljük el, hogy valaki hozzánk lép, és megkérdi: „Szia! Odabent vagy?” Mit válaszolnánk? Biztos senki nem mondaná azt: „Nem, nem vagyok itt.” Ez súlyos érvelési hiba, a végső non sequitur lenne. Ha nem vagy odabenn, akkor ki válaszolt? Egyértelmű, hogy bent vagy, na de az meg mit jelent?

Ahhoz, hogy megértsük, mit jelent „a te ott bent”, képzeld el, hogy három rólad készült, de különböző fényképet mutatnak. A képeket egymás után teszik eléd, és utána azt kérdezik: „A három kép nem azonos, te voltál rajta mindegyiken?” A válasz természetesen: „Persze, mindegyiken én voltam.” Remek; ez fog segíteni eligazodni. Ebből az egyszerű gyakorlatból nyilvánvaló, hogy aki ott bent van, az nem azonos azokkal, akiket néztél, ugyanis te vagy az, aki néz. A képek változtak, de te, a néző ugyanaz maradtál.

A fényképek segítségével könnyen megérthető, hogy nem vagy azonos azzal, amit nézel. De vannak dolgok, amelyekkel könnyebben lehet azonosulni, mint másokkal, ilyen például a test. Elég csak annyit mondanod: „Negyvenhárom éves, 165 centi magas nő vagyok”, és máris azonosultál a testeddel. Vajon erről tudomása van a testnek, amelyben benne vagy? Ennek tisztázásához először a kezünkre lesz szükség. Ha megkérdezik, látod-e a kezedet, azt fogod mondani, persze, látom a kezemet. Jó, de mi van akkor, ha levágják? Most ne foglalkozzunk a fájdalommal, egy pillanatra képzeljük azt, hogy nincs fájdalom. Akkor is ott bent lennél. Észrevennéd ugye, hogy eltűnt a kezed? Ez pontosan ugyanaz az eset, mint amikor a különböző fényképeket nézted. Amikor a helyén volt a kezed, láttad. Mikor eltűnt, észrevetted, hogy nincs ott. De te ott bent, aki „látsz”, te nem változtál, csak az változott, amit néztél. A tested is csak egy olyan dolog, amit látsz. Marad tehát a kérdés: Ki az ott bent, aki néz?

De a kézzel még nincs vége a példáknak. A sebészet ma már olyan fejlett, hogy a szív és a tüdő funkcióit ellátó gépek és egyéb orvosi eszközök segítségével a test részeit el tudja távolítani, miközben az Én végig odabent marad, és tökéletesen tisztában van a változásokkal. Hogy lehetnél azonos a testeddel, ha az olyan sokat változik, miközben te odabent ugyanolyan maradtál?

Szerencsére azért nem kell ennyire messzire menni ahhoz, hogy ráébredjünk, nem a testünk vagyunk. Létezik egy sokkal egyszerűbb, intuitív módszer. Nyilván felfigyeltél rá, hogy a tested nem olyan, mint volt három-, tíz-, húsz- vagy ötvenéves korodban. És nyilván egész másképp fog kinézni, amikor nyolcvan- vagy kilencvenéves leszel. De az, aki bentről figyeli ezt a testet, nem ugyanaz maradt-e? Amikor tízévesen a tükörbe néztél, ugyanazt láttad, amit ma? Persze hogy nem: de nem te voltál-e akkor is és most is, aki nézett? Egész idő alatt te voltál odabent, igaz? Ez a lényege, a kulcsa, a sarokköve, az esszenciája mindannak, amiről beszélünk. Ki vagy te? Ki van ott bent, aki kinéz azokon a szemeken, és látja, amit te látsz? Pontosan úgy, mint amikor megmutatták azt a három fényképet, egyik kép se te voltál – te a néző voltál. Pontosan úgy, mint amikor a tükörbe nézel: nem az vagy, akit látsz – te az vagy, aki lát.

Lassan, lépésről lépésre, ilyen és ehhez hasonló példák segítségével tárjuk fel az Én természetét. A látottakhoz való viszonyod mindig valamilyen szubjektum-objektum viszony lesz. Te vagy a szubjektum, és amire nézel, az az objektum. Számtalan különféle objektumot, dolgot érzékelsz az érzékszerveiddel, de mindig csak egy szubjektum fogja megtapasztalni ezeket. Te.

Forgalmazza:
eKönyv Magyarország Kft.
www.ekonyv.hu

Felhasznált betűtípusok
Noto Serif – Apache License 2.0
Open Sans – SIL Open Font License
Petrona – SIL Open Font License